
Článok I
Úvodné ustanovenia

Školský poriadok Materskej školy Košický Klečenov vydáva riaditeľka v zmysle § 153 zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) po prerokovaní s Radou školy pri Materskej škole Košický Klečenov a v pedagogickej rade.

Je vnútorným dokumentom školy, ktorý predstavuje súhrn záväzných noriem, zásad a pravidiel zabezpečujúcich spolužitie kolektívu detí, ich zákonných zástupcov, pedagogických zamestnancov, odborných zamestnancov i ostatných zamestnancov materskej školy.

Školský poriadok je vypracovaný v súlade s príslušnými všeobecne záväznými právnymi
predpismi a je súčasťou taxatívne vymedzenej povinnej pedagogickej dokumentácie školy v
súlade s § 11 ods. 3 písm. n) školského zákona. 

Zohľadňuje špecifické podmienky Materskej školy Košický Klečenov s prihliadnutím na
požiadavky a potreby zákonných zástupcov a zriaďovateľa a je vypracovaný v súlade s princípmi sledovania najlepších záujmov detí a optimálneho rozvoja detí predškolského veku.

Školský poriadok upravuje najmä podrobnosti uvedené v § 153 ods. 1 písm. a) až d) školského zákona o :

a)výkone práv a povinností detí a ich zákonných zástupcov v škole, pravidlá vzájomných
vzťahov a vzťahov s pedagogickými zamestnancami a ďalšími zamestnancami školy,

b)prevádzke a vnútornom režime školy,

c)podmienkach na zaistenie bezpečnosti a ochrany zdravia detí a ich ochrany pred
sociálnopatologickými javmi, diskrimináciou alebo násilím,

d)podmienkach nakladania s majetkom, ktorý materská škola má v užívaní

1.1 Charakteristika materskej školy

Materská škola Košický Klečenov  bola zriadená Obcou Košický Klečenov ako predškolské
zariadenie podľa  zákona č.279/1993 Zb. o školských zariadeniach.

Škola je bez právnej subjektivity. Materská škola je jednotriedna.

Materská škola podporuje osobnostný rozvoj detí v oblastí sociálno-emocionálnej, intelektuálnej, telesnej, morálnej, estetickej, rozvoja schopností a zručností.  Utvára predpoklady na ďalšie vzdelávanie, pripravuje na život v spoločnosti v súlade s individuálnymi a vekovými osobitosťami detí. 

Poskytuje celodennú výchovu a vzdelávanie deťom vo veku spravidla od 2,5 do 6 rokov a deťom s odloženou povinnou školskou dochádzkou a odloženou povinnou školskou dochádzkou.  Materská škola poskytuje deťom aj možnosť poldennej výchovy a vzdelávania. 

Forma vzdelávania: materská škola s celodennou výchovou a vzdelávaním.

Materská škola pracuje podľa vlastného Školského vzdelávacieho programu – „Dúha“,  Uvedený školský vzdelávací program vychádza zo Štátneho vzdelávacieho programu pre 
predprimárne vzdelávanie v materských školách, ktorý určuje základné požadované spôsobilosti pre predprimárne vzdelávanie a vychádza z humanistických princípov v predškolskej výchove  a vzdelávaní. Podporuje celostný rozvoj dieťaťa prostredníctvom kľúčových kompetencií. 

Hlavným cieľom predprimárneho vzdelávania je dosiahnuť optimálnu perceptuálno motorickú,  kognitívnu a citovo-sociálnu úroveň ako základ pripravenosti na školské vzdelávanie a na život  v spoločnosti. 

Predprimárne vzdelanie získa dieťa absolvovaním posledného roka vzdelávacieho 
programu odboru vzdelávania v materskej škole. Dokladom o získanom stupni vzdelania je  osvedčenie o získaní predprimárneho vzdelania.(§ 16 ods. 2 školského zákona).


Absolvent predprimárneho vzdelávania je pripravený na vstup do primárneho vzdelávania 
v základnej škole a na ďalší aktívny život v spoločnosti. 

Škola má troch zamestnancov:
- dvoch pedagogických zamestnancov - učiteľky s pedagogickým vzdelaním, 
- jedného nepedagogického zamestnanca t.j. rozdeľovačku stravy, upratovačku,

Objekt materskej školy sa nachádza v strede obce Košický Klečenov. Tvorí ho budova a školský dvor. MŠ je umiestnená v samostatnej budove.  K objektu MŠ patrí rozsiahly areál určený na pobyt vonku, telovýchovné, rekreačné aktivity a záujmovú a hrovú činnosť detí. Plocha je členená na školský dvor prevažne trávnatej časti, druhú časť školského dvora tvorí obecné ihrisko s pieskoviskom, kde sa nachádzajú hrové atrakcie (preliezačky, hojdačky, šmykľavky, domček), ktoré spĺňajú technické požiadavky z hľadiska veku detí.

Zariadenie materskej školy svojou prevádzkou dopĺňa rodinnú výchovu o výchovno
vzdelávaciu činnosť zameranú na všestranný rozvoj osobnosti dieťaťa,  jeho sociálno 
emocionálny, fyzický, intelektuálny rozvoj v súlade s individuálnymi a vekovými osobitosťami. Vytvárajú podmienky na dobrú zaškolenosť detí, pripravenosť na vstup do   
základnej školy.
















Článok II
Výkon práv a povinnosti detí a ich zákonných zástupcov v materskej škole,
pravidlá vzájomných vzťahov a vzťahov s pedagogickými zamestnancami,
odbornými zamestnancami a ďalšími zamestnancami materskej školy

Výkon práv a povinností detí materskej školy
Dieťa má právo na:
- rovnoprávny prístup ku vzdelávaniu,
- bezplatné vzdelanie pre deti, ktoré majú rok pred plnením povinnej školskej dochádzky v 
materských školách,
- vzdelanie v štátnom jazyku a v materinskom jazyku,
- individuálny prístup rešpektujúci jeho schopnosti a možnosti, nadanie a zdravotný stav,
- úctu k jeho vierovyznaniu, svetonázoru, národnostnej a etnickej príslušnosti,
- poskytovanie poradenstva a služieb spojených s výchovou a vzdelávaním,
- výchovu a vzdelávanie v bezpečnom a hygienicky vyhovujúcom prostredí,
- organizáciu výchovy a vzdelávania primeranú jeho veku, schopnostiam, záujmom, 
zdravotnému stavu a v súlade so zásadami psychohygieny,
- úctu k svojej osobe a na zabezpečenie ochrany proti fyzickému, psychickému a 
sexuálnemu násiliu,
- dieťa so špeciálnymi výchovno-vzdelávacími potrebami má právo na výchovu a 
vzdelávanie s využitím špecifických foriem a metód, ktoré zodpovedajú jeho potrebám, a 
na vytvorenie nevyhnutných podmienok, ktoré túto výchovu a vzdelávanie umožňujú

V materskej škole rešpektujeme právo každého dieťaťa na plnohodnotné vzdelanie. 
Uskutočňujeme inklúziu vo vzdelávaní. Inkluzívne vzdelávanie je spoločná výchova a 
vzdelávanie detí uskutočňovaná na základe rovnosti, príležitostí a rešpektovania ich 
výchovnovzdelávacích potrieb, individuálnych osobitostí a podporujúca ich aktívne 
zapojenie do výchovno-vzdelávacích činností školy.





Povinnosti dieťaťa:
- neobmedzovať svojím konaním práva ostatných osôb zúčastňujúcich sa výchovy a 
vzdelávania,
- dodržiavať školský poriadok a ďalšie vnútorné predpisy MŠ v spolupráci so zákonnými 
zástupcami detí,
- pravidelne sa zúčastňovať na výchove a vzdelávaní,
- chrániť v medziach svojich schopností a možností pred poškodením majetok MŠ, ktorý 
škola využíva na výchovu a vzdelávanie,
- chrániť pred poškodením učebné pomôcky,
- konať tak, aby neohrozovalo svoje zdravie a bezpečnosť, ako aj zdravie a bezpečnosť 
ďalších osôb zúčastňujúcich sa na výchove a vzdelávaní,
- mať osvojenú primeranú sebaobsluhu [napr. vedieť piť z pohára, jesť lyžicou, 
nepomočovať sa (ani počas spánku), vedieť sa slovne vypýtať na WC, nepoužívať cumeľ (ani 
na spanie), vedieť si vyfúkať hlien z nosa do vreckovky, použiť vreckovku, poznať 
základné časti odevu a čiastočne sa vedieť obliecť a obuť],
- ctiť si v medziach svojich schopností a možností ľudskú dôstojnosť ostatných detí a 
zamestnancov školy,
- rešpektovať pokyny zamestnancov MŠ, ktoré sú v súlade so všeobecne záväznými 
právnymi predpismi, internými predpismi školy, etickými princípmi a dobrými mravmi.

Práva a povinností zákonných zástupcov dieťaťa
Zákonný zástupca dieťaťa má právo:
- Zákonný zástupca má právo vybrať pre svoje dieťa školu, ktorá poskytuje výchovu a 
vzdelávanie podľa školského zákona, zodpovedajúce schopnostiam, zdravotnému stavu, 
záujmom a záľubám dieťaťa, jeho vierovyznaniu, svetonázoru, národnosti a etnickej 
príslušnosti; 
- žiadať, aby sa v rámci výchovy a vzdelávania v MŠ poskytovali deťom informácie a 
vedomosti vecne a mnohostranne v súlade so súčasným poznaním sveta a v súlade s 
princípmi a cieľmi výchovy a vzdelávania podľa školského zákona,
- oboznámiť sa so školským vzdelávacím programom MŠ a školským poriadkom,
- byť informovaný o výchovno-vzdelávacích výsledkoch svojho dieťaťa,
- na poskytnutie poradenských služieb vo výchove a vzdelávaní svojho dieťaťa,
- vyjadrovať sa k školskému vzdelávaciemu programu MŠ prostredníctvom rady školy.


Zákonný zástupca dieťaťa je povinný:
- osobne odovzdať dieťa preberajúcemu pedagogickému zamestnancovi,
- dodržiavať podmienky výchovno-vzdelávacieho procesu dieťaťa určené školským 
poriadkom;
- poskytnúť osobné údaje o dieťati a o identifikácii zákonných zástupcov dieťaťa v rozsahu, 
ako ustanovuje školský zákon (§ 11 školského zákona),
- dbať na sociálne a kultúrne zázemie dieťaťa a rešpektovať jeho špeciálne
výchovno vzdelávacie potreby;
- informovať materskú školu o zmene zdravotnej spôsobilosti jeho dieťaťa, jeho 
zdravotných problémoch alebo iných závažných skutočnostiach, ktoré by mohli mať 
vplyv na priebeh výchovy a vzdelávania.

Ak zákonní zástupcovia nebudú materskú školu informovať o zmenách v zdravotnom 
stave dieťaťa alebo o iných závažných skutočnostiach, ktoré by mohli mať vplyv na 
priebeh výchovy a vzdelávania dieťaťa, po predchádzajúcom písomnom upozornení 
zákonného zástupcu riaditeľka materskej školy pristúpi k vydaniu rozhodnutia o prerušení 
dochádzky dieťaťa do materskej školy z podnetu riaditeľka materskej školy (čl. III. ods. 2 
školského poriadku) alebo o predčasnom skončení predprimárneho vzdelávania (čl. III. 
ods. 3 školského poriadku), ak nejde o povinné predprimárne vzdelávanie z dôvodu, že 
materská škola nie je schopná, vzhľadom na svoje podmienky (personálne, priestorové, 
ale napr. aj materiálno-technické), poskytnúť dieťaťu výchovu a vzdelávanie primeranú 
druhu a stupňu jeho zdravotného znevýhodnenia.

- nahradiť škodu, ktorú dieťa úmyselne zavinilo
- v prípade akéhokoľvek výskytu infekčného (prenosného) ochorenia vírusového, 
bakteriálneho alebo parazitárneho pôvodu, vrátane epidemického a pandemického 
výskytu ochorenia, okamžite oznámiť triednemu učiteľovi dôvod neprítomnosti dieťaťa (z 
dôvodu monitoringu a pristúpenia k účinným opatreniam na zabránenie rozšírenia tohto 
ochorenia v detskom kolektíve). Nástup dieťaťa do MŠ po prekonaní takéhoto ochorenia 
je možný len na základe predloženého potvrdenia od lekára.
- ak sa dieťa nemôže zúčastniť na výchove a vzdelávaní v škole, jeho zákonný zástupca je 
povinný oznámiť škole bez zbytočného odkladu príčinu neprítomnosti. 
Za dôvod ospravedlniteľnej neprítomnosti dieťaťa sa uznáva najmä choroba, prípadne 
lekárom nariadený zákaz dochádzky do materskej školy, mimoriadne nepriaznivé 
poveternostné podmienky alebo náhle prerušenie premávky hromadných dopravných 
prostriedkov, mimoriadne udalosti v rodine.
- najneskôr do 14 pracovných dní od začiatku neprítomnosti dieťaťa oznámiť dôvod a 
predpokladaný čas jeho neprítomnosti,
- písomne oznámiť riaditeľke MŠ dôvod neprítomnosti dieťaťa dlhšiu ako 30 po sebe 
nasledujúcich dní; pri opätovnom nástupe dieťaťa do MŠ predložiť aktuálne platné 
písomné vyhlásenie o bezpríznakovosti (bezinfekčnosti)
- ak je neprítomnosť dieťaťa v materskej škole 5 a viac dní vrátane víkendov a sviatkov je 
zákonný zástupca povinný pri opätovnom nástupe do materskej školy predložiť 
vyhlásenie o bezpríznakovosti, 
- u detí , ktoré plnia povinné predprimárne vzdelávanie je nutné ospravedlniť písomne 
každú neprítomnosť dieťaťa v materskej škole, 
- u detí, plniacich povinné predprimárne vzdelávanie môže rodič ospravedlniť 
neprítomnosť najviac päť po sebe nasledujúcich dní, ak je neprítomnosť dlhšia ako päť
dní, musí byť ospravedlnenie od lekára, 
- vyzdvihnúť si čo najskôr dieťa z MŠ, ak dostane od učiteľa informáciu, že dieťa má 
teplotu, hnačku, zvracia alebo sa vyskytlo iné ochorenie či nevoľnosť. 
- uhrádzať mesačný príspevok zákonného zástupcu na čiastočnú úhradu výdavkov za 
pobyt dieťaťa v materskej škole podľa príslušného všeobecne záväzného nariadenia obce 
a príspevok na stravu podľa pokynov materskej školy, poplatok sa uhrádza do 10. dňa v 
mesiaci,
- rešpektovať, že v čase od odovzdania dieťaťa službukonajúcej učiteľke až po prevzatie 
dieťaťa zákonným zástupcom (alebo ním splnomocnenou osobou) sa komunikácia s 
dieťaťom uskutočňuje len prostredníctvom príslušnej učiteľky alebo riaditeľky,
- rešpektovať, že počas pobytu v materskej škole dieťa nesmie používať mobilné 
elektronické zariadenia, prostredníctvom ktorých dochádza k prenosu údajov tretím 
osobám bez súhlasu osôb, o ktorých sa údaje prenášajú (pedagogických zamestnancov aj
nepedagogických zamestnancov MŠ a detí prijatých do MŠ),
- všetky veci súvisiace s poskytovaním predprimárneho vzdelávania jeho dieťaťu riešiť 
interne, v materskej škole s učiteľkami, ktoré pracujú v triede a podľa potreby s riaditeľkou,
- zdržať sa znevažujúcich vyjadrení, statusov a komentárov na sociálnych sieťach 
týkajúcich sa pedagogickej činnosti MŠ a riadenia MŠ. 
Ak zákonní zástupcovia budú svojimi vyjadreniami, statusmi a komentármi na sociálnych 
sieťach znevažovať pedagogickú činnosť materskej školy, riadenie materskej školy a 
poškodzovať dobré meno materskej školy na verejnosti, materská škola bude postupovať 
v súlade s § 19b ods. 2 a 3 zákona č. 40/1964 Zb. (Občiansky zákonník).
Základné práva a povinnosti zamestnancov
Zamestnanci sú povinní: 
- pracovať svedomite a riadne podľa svojich síl, znalostí a schopností, 
- plniť pokyny nadriadených vydaných v súlade s právnymi predpismi, 
- plne využívať pracovný čas a výrobné prostriedky na vykonávanie zverených prác, 
- kvalitne, hospodárne a včas plniť pracovné úlohy, 
- riadne hospodáriť s prostriedkami zverenými organizáciou, 
- strážiť a ochraňovať majetok organizácie pred poškodením, stratou, zničením, zneužitím, 
- nekonať v rozpore s oprávnenými záujmami organizácie, 
- neprítomnosť v práci z dôvodu ochorenia, alebo iných závažných príčin, ihneď hlásiť 
vedeniu školy. 
- nástup na PN hlásiť deň vopred /ak je to možné/, aby sa zabezpečil riadny chod prevádzky,
- opustiť pracovisko počas pracovnej doby možno len so súhlasom nadriadeného s vyplnenou 
priepustkou, maximálne na 3 hod., potom žiadať celodenné ošetrenie, 
- pred nástupom na dovolenku vyplniť dovolenkový lístok,
- dodržiavať právne predpisy.

Práva a povinnosti pedagogických zamestnancov a odborných zamestnancov

Sú ustanovené osobitnými právnymi predpismi pri výkone pracovnej činnosti. 
Práva sú taxatívne vymedzené v § 3 zákona č. 138/2019 Z. z. o pedagogických 
zamestnancoch a odborných zamestnancoch a o zmene a doplnení niektorých zákonov v znení 
neskorších predpisov (ďalej len „zákon č. 138/2019 Z. z.“). Povinnosti sú uvedené v § 4 ods. 
1 zákona č. 138/2019 Z. z.
Práva ustanovené školským zákonom a zákonom č. 138/2019 Z. z. sa zaručujú rovnako 
každému v súlade so zásadou rovnakého zaobchádzania vo výchove a vzdelávaní.
Výkon práv a povinností vyplývajúcich zo školského zákona musí byť v súlade s dobrými 
mravmi, pričom nikto nesmie tieto práva a povinnosti zneužívať na škodu druhého dieťaťa, 
pretože v súlade s § 145 ods. 1 školského zákona sa práva ustanovené školským zákonom 
zaručujú rovnako všetkým deťom v súlade so zásadou rovnakého zaobchádzania vo 
vzdelávaní ustanovenou zákonom č. 365/2004 Z. z. o rovnakom zaobchádzaní v niektorých 
oblastiach a o ochrane pred diskrimináciou a o zmene a doplnení niektorých zákonov 
(antidiskriminačný zákon) v znení neskorších predpisov.


Povinnosti pedagogických zamestnancov: 
- zabezpečovať výchovu, vzdelávanie a starostlivosť o zdravý vývoj detí,
- dodržiavať ŠVP pre predprimárne vzdelávanie v MŠ schválený 1.9. 2022 – Školský 
vzdelávací program „Dúha“ , Pedagogicko-organizačné pokyny MŠVVaŠ SR, 
- zvyšovať celkovú úroveň svojej práce, vzdelávať sa samoštúdiom alebo v organizovaných 
formách ďalšieho vzdelávania učiteľov,
- tematické plány činnosti vypracovávať najneskôr do posledného dňa v predchádzajúcom 
mesiaci,
- zodpovedne a pravidelne dopĺňať triednu agendu,
- dbať na bezpečnosť detí,
- dodržiavať režim dňa, najmä dĺžku pobytu vonku a odpočinok, 
- vyhýbať sa vychádzkam do neznámeho terénu,
- nenechávať deti bez dozoru /ani počas spánku,
- v záujme jednotného výchovného pôsobenia na deti spolupracovať s rodičmi,
- svojim osobným životom, konaním, vystupovaním poskytovať záruku správnej výchovy 
detí.
Učiteľka materskej školy je zodpovedná za vytvorenie príjemnej a tvorivej atmosféry v 
materskej škole, ochranu psychického zdravia dieťaťa, nepoužíva voči nemu telesné tresty ani
neprimerané inhibičné metódy výchovy.

Materská škola pri výchove a vzdelávaní a pri činnostiach súvisiacich s výchovou a 
vzdelávaním:
- prihliada na základné fyziologické potreby detí,
- vytvára podmienky na zdravý vývin detí a na predchádzanie sociálnopatologických javov,
- poskytuje nevyhnutné informácie na zaistenie bezpečnosti a ochrany zdravia detí.
Triedny učiteľ zodpovedá za úplnosť a správnosť pedagogickej dokumentácie a ďalšej 
dokumentácie týkajúcej sa detí alebo triedy; spolupracuje so zákonným zástupcom, ostatnými 
pedagogickými zamestnancami a odbornými zamestnancami. Zákonným zástupcom 
poskytuje triedny učiteľ pedagogické poradenstvo. 
Triedny učiteľ vytvára podmienky pre dieťa so špeciálnymi výchovno-vzdelávacími 
potrebami v spolupráci so zákonným zástupcom dieťaťa, ostatnými zamestnancami materskej 
školy, všeobecným lekárom pre deti a dorast a s príslušným školským zariadením 
výchovného poradenstva a prevencie. 
V triede s celodennou prevádzkou zabezpečujú predprimárne vzdelávanie na zmeny striedavo 
dvaja učitelia.
Týždenný pracovný čas pedagogického zamestnanca pozostáva: 

Priama výchovno-vzdelávacia činnosť, ktorou sa uskutočňuje školský vzdelávací program 
pre predprimárne vzdelávanie, ktorá je ustanovená nariadením vlády SR č. 238/2004 Z. z. o 
rozsahu výchovy a vzdelávania v činnosti pedagogických zamestnancov. 
Ostatné činnosti súvisiace s priamou výchovno-vzdelávacou činnosťou, ktoré sú bližšie 
rozpracované v Pracovnom poriadku školy – príprava na vyučovanie, písomnosti, porady, 
rodičovské stretnutia, poradenská činnosť, individuálne štúdium. 
Prípravu na vzdelávaciu aktivitu realizuje pedagóg v domácom prostredí v čase, ktorý mu 
najviac vyhovuje. Pracovný čas učiteliek v dvojzmennej prevádzke je 37,5 hod. týždenne. 
Miera vyučovacej povinnosti učiteľky MŠ je 28 hod. týždenne. 

Pravidlá vzájomných vzťahov s pedagogickými zamestnancami a ďalšími 
zamestnancami materskej školy sú určené týmito zásadami a princípmi: vytvárať tvorivú 
atmosféru na udržiavanie dobrých medziľudských vzťahov, uplatňovať iniciatívu, vzájomnú 
pomoc a ochotu, presadzovať toleranciu, rešpektovanie a úctu, prejavovať otvorenosť, 
konštruktívnosť a asertívnosť pri riešení konfliktných a sporných situácií. 

Postup materskej školy vo vzťahu k napĺňaniu rodičovských práv a povinností 
zákonných zástupcov pri vzniku nezhôd a sporov sa riadi týmito zásadami, princípmi a 
pravidlami:
- počas konania o rozvode alebo úprave výkonu rodičovských práv a povinností materská 
škola dbá o riadne napĺňanie rodičovských práv a povinností až do rozhodnutia súdu tak, 
ako to bolo do podania návrhu na rozvod manželstva a úpravu výkonu rodičovských práv 
a povinností k dieťaťu (napr. že každý rodič má právo priviesť dieťa do materskej školy aj 
ho z nej vyzdvihnúť);
- materská škola počas prebiehajúceho konania o úprave výkonu rodičovských práv a 
povinností k dieťaťu zachováva neutralitu vo svojich postojoch a vyjadreniach týkajúcich 
sa dieťaťa,
- v prípade narušených vzťahov medzi zákonnými zástupcami materská škola bude 
rešpektovať len rozhodnutie súdu alebo predbežné opatrenie súdu (neodkladné opatrenie), 
ktorého zmyslom je dočasná úprava pomerov zákonných zástupcov vo vzťahu k 
starostlivosti o dieťa,



Materská škola bude rešpektovať to, že vykonateľnosť uznesenia o nariadení predbežného 
opatrenia nie je viazaná na jeho právoplatnosť, pretože toto uznesenie sa stáva 
právoplatné jeho doručením a márnym uplynutím lehoty na podanie odvolania; materská 
škola pritom rešpektuje skutočnosť, že aj napriek nariadeniu predbežného opatrenia 
rodičovské práva a povinnosti zostávajú zachované.
- v prípade zverenia dieťaťa právoplatným rozhodnutím súdu do starostlivosti len jednému 
zo zákonných zástupcov, ktorý zastupuje dieťa v bežných veciach, materská škola bude 
riešiť všetky záležitosti týkajúce sa dieťaťa výhradne s rodičom, ktorý má dieťa v 
bežných veciach (napr. zabezpečenie krúžkovej činnosti atď.) zastupovať;
- priestory materskej školy nie sú miestom, kde zákonný zástupca, ktorému dieťa nebolo 
zverené do osobnej starostlivosti, môže kedykoľvek navštevovať maloleté dieťa mimo 
súdom presne určeného dňa a času obsiahnutého vo výroku rozhodnutia alebo súdom 
schválenej rodičovskej dohode, ak škola uvedenými dokumentami disponuje;
- priestory materskej školy môžu byť miestom styku s maloletým, avšak len v prípade, ak 
sa postupuje podľa súdneho rozhodnutia, v ktorom úpravu styku určí súd, resp. podľa 
súdom schválenej rodičovskej dohody.

Konzultácie s pedagogickými zamestnancami

Rodičia - zákonní zástupcovia majú možnosť konzultovať s pedagogickými zamestnancami 
denne, v čase podľa dohody. Konzultácie sú spravidla ústne, avšak pokiaľ zákonný zástupca, 
prípadne pedagogický zamestnanec prejaví záujem, vyhotovia sa aj v písomnej forme.
V písomnej forme sa vyhotovujú aj vtedy, ak pedagogický zamestnanec opakovane rieši
rovnaký problém, na ktorý bol rodič - zákonný zástupca v predchádzajúcom čase upozornený. 
Za spísanie záznamu zodpovedá triedna učiteľka.
Pedagogickí zamestnanci okrem konzultácií môžu rodičom - zákonným zástupcom odporúčať 
pedagogickú literatúru, školenia a iné vhodné informácie z oblasti pedagogického pôsobenia 
na dieťa.
Stretnutia s rodičmi - zákonnými zástupcami sa uskutočňujú pri príchode a odchode detí z 
MŠ, taktiež formou rodičovských združení, oznamov v šatni, sms alebo e-mailu. Zamestnanci 
MŠ sú povinní dodržiavať mlčanlivosť o deťoch. Nepodávajú informácie cudzím osobám. 
Telefónne čísla rodičov - zákonných zástupcov učiteľky používajú len v prípade rýchleho 
kontaktu - náhle ochorenie dieťaťa, úraz a iné, nezverejňujú ich iným osobám.

Spoločné ustanovenia k právam a povinnostiam

Práva vyplývajúce zo školského poriadku v zmysle zákona č. 245/2008 Z.z. sa zaručujú 
rovnako každému dieťaťu v súlade so zásadou rovnakého zaobchádzania vo vzdelaní ustanovenou v zákone č. 365/2004 Z.z.,
Výkon práv a povinností vyplývajúcich zo školského poriadku musí byť v súlade s dobrými 
mravmi, nikto nesmie tieto práva a povinnosti zneužívať na škodu druhého.
Dieťa, jeho zákonný zástupca nesmie byť v súvislosti s výkonom svojich práv postihovaný za 
to,  že podá na iné dieťa, pedagogického zamestnanca alebo iného zamestnanca školy 
sťažnosť, žalobu alebo návrh na začatie trestného stíhania.
Dieťa, jeho zákonný zástupca , ktorý sa domnieva, že jeho práva alebo právom chránené 
záujmy boli dotknuté v dôsledku nedodržania zásady rovnakého zaobchádzania, môže sa domáhať právnej ochrany na súde podľa zákona č. 365/2004.
Škola nesmie dieťa, jeho zákonného zástupcu postihovať alebo znevýhodňovať preto, že 
uplatňuje svoje práva.

Materská škola má právo získavať a spracúvať osobné údaje podľa § 11 
školského zákona na účely výchovy a vzdelávania a aktivít v čase mimo vyučovania:

1) o deťoch, v rozsahu :
1. meno, priezvisko a rodné priezvisko, 
2. dátum a miesto narodenia, 
3. adresa trvalého pobytu alebo adresa miesta, kde sa dieťa, žiak, poslucháč alebo účastník 
výchovy a vzdelávania obvykle zdržiava, ak sa nezdržiava na adrese trvalého pobytu, 
4. rodné číslo, 
5. štátna príslušnosť, 
6. národnosť, 
7. materinský jazyk, 
8. fyzické zdravie a duševné zdravie,
9. mentálna úroveň vrátane výsledkov pedagogicko-psychologickej a špeciálno-pedagogickej 
diagnostiky, 
10. rozhodnutia týkajúce sa výchovy a starostlivosti, 
11. výsledky monitorovania a hodnotenia kvality výchovy a vzdelávania, 
12. výsledky zo súťaží a olympiád, 
13. podobizne a obrazové snímky,

2) o zákonných zástupcoch, v rozsahu: 
 1. titul, meno a priezvisko, rodné priezvisko;
 2. adresa bydliska a druh pobytu; 
 3. kontakt na účely komunikácie (telefónny , e-mailový)

Pravidlá vzájomných vzťahov medzi deťmi a pedagogickými 
zamestnancami materskej školy

 Dieťa sa v škole správa slušne, dbá na pokyny pedagogických zamestnancov a ostatných 
zamestnancov školy a dodržiava školský poriadok. Deti sa pri príchode a odchode z materskej 
školy navzájom pozdravia. Deti medzi sebou dodržiavajú zásady prosociálneho správania sa 
počas pobytu v materskej škole.
Ak sa chce dieťa na niečo spýtať pedagogického zamestnanca alebo odpovedať na otázky, 
rešpektuje dohodnuté pravidlá. Dieťa môže opustiť herňu, ihrisko alebo pracovné miesto len 
so súhlasom pedagogického zamestnanca. Dieťa udržiava svoje miesto v čistote a poriadku. 
Manipulovať so svetelnými vypínačmi, zvukovými modulátormi a audiovizuálnymi 
prístrojmi, môžu deti len pod dozorom a súhlasom učiteľky. 

Oslovenie a pozdravy:
a) dieťa zdraví pedagogických zamestnancov školy,
b) dieťa oslovuje pedagogických zamestnancov školy pani učiteľka, pani riaditeľka.

Pravidlá vzájomných vzťahov medzi deťmi a ďalšími zamestnancami materskej 
školy:

Oslovenie a pozdravy:
a) dieťa zdraví ostatných zamestnancov školy,
b) dieťa oslovuje ostatných zamestnancov školy teta školníčka, teta upratovačka


Článok III
Prevádzka a vnútorný režim materskej školy

Materská škola Košický Klečenov je v prevádzke od 7.00 hod. do 16.00 hod.

Prevádzka MŠ je každoročne na prvom stretnutí s rodičmi prerokovaná a následne 
schválená zriaďovateľom.

Konzultačné hodiny: riaditeľka materskej školy:
Ranná zmena 6.45 – 7.00 hod.
Popoludnajšia zmena 16.00 – 16.15 hod.
- prípadne po predchádzajúcom dohovore

Podmienky prijatia detí na predprimárne vzdelávanie

Pri prijímaní detí do materskej školy sa dodržiava zásada rovnoprávnosti prístupu k výchove a 
vzdelávaniu a zákazu akýchkoľvek foriem diskriminácie a obzvlášť segregácie.

Dieťa sa na predprimárne vzdelávanie prijíma na základe písomnej žiadosti zákonného 
zástupcu alebo zástupcu zariadenia, ktorú podáva riaditeľovi materskej školy spolu s 
potvrdením o zdravotnej spôsobilosti od všeobecného lekára pre deti a dorast, potvrdenie o
zdravotnej spôsobilosti dieťaťa musí obsahovať aj údaj o povinnom očkovaní dieťaťa.. Pri 
nástupe dieťaťa  do MŠ zákonný zástupca dieťaťa predkladá vyhlásenie, ktoré nesmie byť 
staršie ako jeden deň. 

Miesto a termín podávania žiadosti pre nasledujúci školský rok zverejní riaditeľ po dohode so 
zriaďovateľom na budove materskej školy a inom verejne dostupnom mieste v čase od 1. 
mája do 30. mája. Riaditeľ spolu s miestom a termínom zverejní aj podmienky prijímania detí 
do MŠ.
Ak ide o dieťa so špeciálnymi výchovno-vzdelávacími potrebami, k žiadosti o prijatie dieťaťa
na predprimárne vzdelávanie je nutné priložiť aj vyjadrenie príslušného zariadenia 
výchovného poradenstva a prevencie a odporučenie všeobecného lekára pre deti a dorast. MŠ 
nemá  bezbariérový prístup, čiže nemá vytvorené podmienky pre všetky klasifikácie ŠVVP. 


V rozhodnutí o prijatí dieťaťa môže určiť riaditeľ adaptačný alebo diagnostický pobyt 
dieťaťa v MŠ, ktorý nesmie byť dlhší ako tri mesiace na maximálne 4 hodiny denne postupne
na celý deň. Z dôvodu ľahšej adaptácie dieťaťa možno prijať dieťa na čas adaptačného 
pobytu. Po úspešnom ukončení adaptácie môže dieťa po dohode zákonného zástupcu s 
riaditeľom riadne navštevovať MŠ. Pri zníženej adaptačnej schopnosti dieťaťa môže riaditeľ 
po prerokovaní so zákonným zástupcom rozhodnúť o prerušení dochádzky dieťaťa do MŠ na dohodnutý čas.
Písomné rozhodnutie o prijatí alebo neprijatí dieťaťa do MŠ k začiatku školského roka 
vydá riaditeľka do 30. júna. Písomné rozhodnutie o prijatí dieťaťa počas školského roka vydá 
riaditeľka do 30 dní od podania žiadosti. Do triedy možno prijať najviac jedno dieťa so 
špeciálnymi výchovno-vzdelávacími potrebami, a to mentálne, zmyslovo postihnuté deti, deti 
s narušenou komunikačnou schopnosťou, deti s poruchami správania, s autizmom (ďalej len 
„dieťa so zdravotným znevýhodnením“), pričom sa najvyšší počet detí v triede znižuje o dve 
deti za každé zdravotne znevýhodnené dieťa. V triede detí so špeciálnymi výchovno- 
vzdelávacími potrebami a detí od dvoch do štyroch rokov môže pôsobiť aj asistent učiteľa. 
Žiadosť o prijatie do materskej školy dostane rodič u riaditeľky materskej školy alebo mu je k  
dispozícii na webovej stránke obce.

O počte prijatých a neprijatých detí riaditeľka písomne informuje zriaďovateľa.

Ak riaditeľka materskej školy dodatočne zistí, že žiadosť o prijatie dieťaťa podala osoba, 
ktorá na to nemá oprávnenie, bezodkladne vykoná nápravu a požiada zákonného zástupcu, 
ktorému je dieťa zverené do výlučnej osobnej starostlivosti, o podpísanie žiadosti o prijatie do 
materskej školy.
Na predprimárne vzdelávanie prijímame deti od troch rokov veku, výnimočne môžeme prijať 
dieťa od dovŕšenia dvoch rokov veku, ak je v materskej škole voľná kapacita, a ak sú na jeho 
prijatie vytvorené vhodné materiálne, personálne a iné potrebné podmienky. Na predprimárne 
vzdelávanie v materskej škole neprijímame dieťa mladšie ako dva roky, a to ani na adaptačný 
pobyt.

Prednostne prijímame deti, pre ktoré je plnenie predprimárneho vzdelávania povinné.

Ide o všeobecnú povinnosť ustanovenú školským zákonom pre všetky materské školy 
zaradené v sieti škôl a školských zariadení SR; ide o zákonom ustanovenú podmienku 
prijímania detí na predprimárne vzdelávanie do materskej školy .
Povinné predprimárne vzdelávanie môžu deti plniť nielen „inštitucionálnou“ formou, teda 
formou pravidelného denného dochádzania do materskej školy v pracovných dňoch v rozsahu 
najmenej štyri hodiny denne, ale aj inou, individuálnou formou. Formou individuálneho 
vzdelávania môže povinné predprimárne vzdelávanie plniť dieťa, ktorého zdravotný stav mu 
neumožňuje plniť povinné predprimárne vzdelávanie v kmeňovej materskej škole, zákonný 
zástupca o to požiada materskú školu. Predprimárne vzdelávanie dieťaťa, ktorému bolo 
povolené individuálne vzdelávanie podľa § 28b ods. 2 písm. a) školského zákona, teda „zo 
zdravotných dôvodov“, budeme zabezpečovať v rozsahu najmenej dve hodiny týždenne.

Povinné predprimárne vzdelávanie dieťaťa, ktoré nedovŕši päť rokov veku
Ak rodič požiada, aby bolo na povinné predprimárne vzdelávanie v materskej škole prijaté 
dieťa, ktoré nedovŕšilo piaty rok veku do 31. augusta, je povinný k žiadosti predložiť 
súhlasné vyjadrenie príslušného zariadenia poradenstva a prevencie a súhlasné vyjadrenie 
všeobecného lekára pre deti a dorast. O to, aby bolo na povinné predprimárne vzdelávanie v 
materskej škole prijaté dieťa, ktoré nedovŕšilo piaty rok veku do 31. augusta 2022 je rodič 
povinný požiadať najneskôr 31. augusta.

Deti pokračujúce v plnení povinného predprimárneho vzdelávania
Povinné predprimárne vzdelávanie v materskej škole trvá jeden školský rok. Ak však dieťa 
po dovŕšení šiesteho roka veku nedosiahne školskú spôsobilosť, riaditeľ materskej školy 
podľa § 5 ods. 14 písm. f) zákona č. 596/2003 Z. z. rozhodne o pokračovaní plnenia 
povinného predprimárneho vzdelávania v materskej škole na základe písomného súhlasu 
príslušného zariadenia poradenstva a prevencie, písomného súhlasu všeobecného lekára pre 
deti a dorast a s informovaným súhlasom zákonných zástupcov alebo zástupcu zariadenia.
Ak dieťa ani po pokračovaní plnenia povinného predprimárneho vzdelávania v materskej 
škole nedosiahne školskú spôsobilosť, začne najneskôr 1.septembra, ktorý nasleduje po dni, v 
ktorom dieťa dovŕšilo siedmy rok veku plniť povinnú školskú dochádzku v základnej škole.
Najvyšší počet detí v triedach MŠ je ustanovený v &28 ods.9 školského zákona:
a) 18 v triede vo veku dva až tri roky
b) 20 v triede troj- až štvorročných detí 
c) 21 v triede štvor- až päť ročných detí 
d) 22 v triede päť- až šesť ročných detí 
e) 21 v triede dva - až šesť ročných detí
Výchova a vzdelávanie detí so špeciálnymi výchovno-vzdelávacími potrebami (ďalej ako 
„ŠVVP“)
Deti so ŠVVP sa integrujú do bežných tried. O zaradení dieťaťa so ŠVVP rozhodne riaditeľka 
materskej školy na základe odporúčania všeobecného lekára pre deti a dorast a školského 
zariadenia výchovného poradenstva a prevencie a informovaného súhlasu zákonného zástupcu.
Počet detí v triede môže byť znížený najviac o dve za každé dieťa so ŠVVP. Maximálny počet zaradených detí so ŠVVP v jednej triede je jedno. Pri prijímaní detí so ŠVVP riaditeľka materskej školy zváži, či na prijatie takéhoto dieťaťa má vytvorené vhodné podmienky (personálne, priestorové, materiálne...), resp. či ich bude schopná po prijatí dieťaťa dodatočne vytvoriť. 
Riaditeľka materskej školy nemá zákonom stanovenú povinnosť prijať dieťa so ŠVVP na predprimárne vzdelávanie.

Prerušenie dochádzky dieťaťa do materskej školy, ak dieťa neplní povinné predprimárne vzdelávanie:
Rozhodnutie o prerušení dochádzky dieťaťa vydá riaditeľka materskej školy aj bez 
predchádzajúcej žiadosti zákonného zástupcu, ak na to budú existovať dôvody, teda aj v čase 
pred uplynutím adaptačného pobytu alebo diagnostického pobytu dieťaťa. 
Ak pôjde o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu, vtedy riaditeľka materskej školy rozhodne o prerušení dochádzky dieťaťa j na základe žiadosti zákonného zástupcu. V prípade zvýšeného záujmu zákonných zástupcov o prijatie detí do materskej školy môže riaditeľka materskej školy na miesto dieťaťa, ktoré má prerušenú dochádzku do materskej školy, prijať iné dieťa, pričom v rozhodnutí bude uvedené, že toto dieťa prijíma na konkrétne stanovený čas (vymedzený dátumami), ktoré sú totožné s časom prerušenia dochádzky iného dieťaťa uvedeným na rozhodnutí o prerušení jeho dochádzky do materskej školy. Rozhodnúť o predčasnom skončení predprimárneho vzdelávania nemožno, ak ide o dieťa, pre ktoré je predprimárne vzdelávanie povinné aj v prípade, ak sa jedná o dieťa, ktoré pokračuje v plnení povinného predprimárneho vzdelávania.





Predčasné skončenie predprimárneho vzdelávania dieťaťa, ktoré neplní povinné 
predprimárne vzdelávanie:
Zákonný zástupca na základe písomnej žiadosti môže z akýchkoľvek dôvodov ukončiť 
dochádzku dieťaťa do MŠ. Rozhodnutie o predčasnom ukončení riaditeľka na základe takejto 
žiadosti nevydáva, táto skutočnosť sa vyznačí iba v archivovanom osobnom spise dieťaťa

Riaditeľka materskej školy môže tiež rozhodnúť o predčasnom skončení predprimárneho 
vzdelávania u dieťaťa, ktoré neplní povinné predprimárne vzdelávanie, po 
predchádzajúcom písomnom upozornení zákonného zástupcu v nasledovných prípadoch:
- vedome zatajil skutočnosti, ktoré môžu mať vplyv na výchovu a vzdelávanie dieťaťa v 
materskej škole,
- neuhradí opakovane ani po upozornení príspevky v zmysle Všeobecného záväzného nariadenia obec Košický Klečenov o určení príspevkov od zákonných zástupcov detí na čiastočnú úhradu výdavkov MŠ a školskej jedálne platbu za stravu v stanovenom termíne, 
- ak nerešpektuje prevádzkový čas materskej školy,
- ak nerešpektuje a porušuje Školský poriadok materskej školy,
- ak neoznámi dôvod neprítomnosti dieťaťa v materskej škole trvajúcej dlhšie ako 14 dní, 
písomne ak trvá dlhšie ako 30 dní,
- ak neinformuje materskú školu o zmene zdravotnej spôsobilosti jeho dieťaťa, jeho zdravotných problémoch alebo iných závažných problémoch, ktoré by mohli mať vplyv na priebeh výchovy a vzdelávania,
- ak sa dieťa do 3 mesiacov nezadaptuje na pobyt v materskej škole a svojím správaním narúša výchovno-vzdelávací proces,
- ak odmietne poskytnúť materskej škole údaje o dieťati v rozsahu stanovenom zákonom č. 
245/2008 Z. z. o výchove a vzdelávaní,
- ak odmietne poskytnúť identifikačné údaje o sebe v rozsahu stanovenom zákonom č. 245/2008 Z. z. o výchove a vzdelávaní,
- ak preukázateľným spôsobom zanedbáva zdravotný stav, hygienu, sociálne a kultúrne zázemiedieťaťa,
- ak odmietne nahradiť škodu, ktorú dieťa spôsobilo úmyselne,
- ak nedodržiava podmienky výchovno – vzdelávacieho procesu určené školským poriadkom,
- ak zákonný zástupca dieťaťa opakovane porušuje podmienky predprimárneho vzdelávania 
svojho dieťaťa určené školským poriadkom,
- ak zákonný zástupca neposkytne materskej škole pravdivé informácie o zdravotnej spôsobilosti svojho dieťaťa, jeho zdravotných problémoch alebo iných závažných skutočnostiach, ktoré majú vplyv na výchovu a vzdelávanie jeho dieťaťa a ostatných detí zúčastňujúcich sa na predprimárnom vzdelávaní,
- zákonný zástupca odmietne s dieťaťom absolvovať odborné vyšetrenia, ak sa špeciálne 
výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťa podľa § 108 ods. 1 školského zákona,
- predčasné skončenie predprimárneho vzdelávania odporučí všeobecný lekár pre deti a dorast 
alebo lekár – špecialista,
- predčasné skončenie predprimárneho vzdelávania odporučí príslušné zariadenie výchovného 
poradenstva a prevencie. 

Pred návrhom na vydanie rozhodnutia o predčasnom ukončení dochádzky do MŠ riaditeľka školy: 
- 1. Vydá rodičovi/zákonnému zástupcovi písomné upozornenie, 
- 2. Vydá rodičovi/zákonnému zástupcovi písomné upozornenie s termínom nápravy, 
odstránenia problémov. 
- 3. Rozhodne o predčasnom ukončení predprimárneho vzdelávania. 

Rozhodnúť o predčasnom skončení predprimárneho vzdelávania nemožno, ak ide o dieťa, pre ktoré je predprimárne vzdelávanie povinné alebo ak dieťa pokračuje v plnení 
povinného predprimárneho vzdelávania.













Vnútorný poriadok v MŠ

Denný poriadok – prehľad o usporiadaní denných činností v materskej škole

Výchovno-vzdelávacia činnosť v materskej škole pozostáva z ustálených organizačných foriem. V týchto formách sa vzhľadom na optimálny biorytmus a zdravú životosprávu dieťaťa 
predškolského veku uspokojujú rozmanité potreby a záujmy. Pri organizácii činností spojených s uspokojením základných fyziologických potrieb detí má učiteľka vždy na zreteli dodržiavanie psychohygieny detí a ochrany ich zdravia. Usporiadanie denných činností pravidelne sa opakujúcich v konkrétnej triede je spracované vo forme denného poriadku. Denný poriadok je zverejnený pre zákonných zástupcov na nástenke v šatni príslušnej triedy.

Rámcová organizácia dňa v materskej škole – denný poriadok

7:00 - 8:00 hod. 	Hry a činnosti, v rámci ktorých prebiehajú vzdelávacie aktivity,
Plánovanie a navrhovanie individuálnych, skupinových alebo frontálnych hier
8:00 – 8:15 hod.	Zdravotné cvičenie
8:15  - 9:30 hod.	Osobná hygiena, desiata, 
Ranný kruh – spoločné diskutovanie, navrhovanie aktivít
9:30  - 10:00 hod	Vzdelávacia aktivita  zameraná na rozvoj rečovej, pohybovej, výtvarnej  a grafomotorickej činnosti
10:00 -  11:15 hod.	Pobyt vonku
11:15 -  12:00 hod.	Osobná hygiena, obed
12:00 -  14:30 hod.	Odpočinok
14:30 -  15:00 hod.	Osobná hygiena, olovrant
15:00 -  16:00 hod. 	Hry a činnosti v rámci ktorých prebiehajú vzdelávacie aktivity
Rozchádzanie detí
Preberanie detí
Dieťa od zákonného zástupcu preberá učiteľka, ktorá zaň zodpovedá od jeho prevzatia až po jeho odovzdanie pedagógovi, ktorý ju strieda v práci, zákonnému zástupcovi alebo inej splnomocnenej osobe. Zákonný zástupca privedie dieťa do materskej školy do 8:00 hod. a osobne ho odovzdá  učiteľke. Pedagogický zamestnanec môže odmietnuť prevzatie dieťaťa, ak zistí, že jeho zdravotný stav nie je vhodný na prijatie do materskej školy. 
Ak dieťa počas dňa ochorie, učiteľka zabezpečí jeho izoláciu od ostatných detí a informuje zákonného zástupcu dieťaťa a v prípade jeho nedostupnosti aj splnomocnenú osobu.
Zákonný zástupca vyberá dieťa z MŠ pri celodennom pobyte v čase od 15:00 hod. Pri poldennom pobyte alebo od 11:30 hod. V prípade dochádzky dieťaťa v inom čase, ak je to nutné, dohodne zákonný zástupca čas jeho príchodu a spôsob stravovania tak, aby nenarušil priebeh výchovno vzdelávacej činnosti ostatných detí. 
Na prevzatie svojho dieťaťa z materskej školy môže zákonný zástupca písomne splnomocniť 
svoje osobu ktorá po prevzatí za dieťa zodpovedá.
Všetky osoby, ktoré zákonný zástupca splnomocní na preberanie dieťaťa z materskej školy, 
musia byť uvedené v splnomocnení, ktoré platí vždy v príslušnom školskom roku. V prípade, že  zákonní zástupcovia majú súdnym rozhodnutím, prípadne predbežným opatrením obmedzené  preberanie detí, je potrebné o tom písomne (fotokópiou súdneho alebo úradného rozhodnutia)  informovať riaditeľku materskej školy. 
Zákonný zástupca je povinný rešpektovať skutočnosť, že službukonajúca učiteľka nesmie 
odviesť dieťa k sebe domov ani ho odovzdať inej osobe, ako je zákonný zástupca alebo ním 
písomne splnomocnená osoba.
V prípade, ak zákonný zástupca bez predchádzajúcej dohody nevyzdvihne svoje dieťa z 
materskej školy do času ukončenia prevádzky materskej školy, materská škola bude kontaktovať  postupne všetky osoby, ktoré majú poverenie na prevzatie dieťaťa. Ak ani žiadna z poverených  osôb neprevezme dieťa, bude materská škola kontaktovať príslušné okresné riaditeľstvo  policajného zboru, ktoré okrem výkonu svojich oprávnení disponuje aj kontaktom na príslušný  orgán sociálnoprávnej ochrany detí a sociálnej kurately, ktorý je dosiahnuteľný aj mimo  služobného času zamestnancov.
V prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny, 
nasvedčujúce zanedbávaniu riadnej starostlivosti, bude materská škola po predchádzajúcom 
písomnom upozornení zákonného zástupcu, v rámci všeobecnej oznamovacej povinnosti 
vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej  kuratele informovať o tejto skutočnosti príslušný Úrad práce, sociálnych vecí a rodiny, oddelenie  sociálnoprávnej ochrany detí a sociálnej kurately.





Organizácia počas podávania stravy

Jedlo deťom podáva rozdeľovačka stravy v triede. 
Desiata: od 08:,10 hod.
Obed: od 11,15 hod. 
Olovrant: od 14,30 hod.

Za predpísané množstvo stravy zodpovedá rozdeľovačka stravy, rovnako ako za 
hygienu a kultúru stolovania. V školskej jedálni sa výroba jedál uskutočňuje podľa materiálnospotrebných noriem pre školské stravovanie vydaných MŠVVaŠ SR, odporúčaných výživových dávok podľa vekových kategórií stravníkov, zásad na zostavovanie jedálnych lístkov, hygienických požiadaviek a zásad správnej výrobnej praxe, finančného príspevku od zákonného zástupcu dieťaťa na nákup potravín na jedno jedlo podľa zvoleného finančného pásma. 
Za organizáciu a výchovno-vzdelávaciu činnosť pri jedle zodpovedá učiteľka. Vedie deti k osvojeniu si základných návykov kultúrneho stravovania, uplatňuje individuálny prístup k deťom. Pedagogické zamestnankyne vedú deti  k osvojeniu si základných zručností, návykov kultúrneho stolovania a v potrebnej miere uplatňujú  individuálny prístup k deťom. Najmladšia veková skupina používa pri jedle lyžicu, stredná  veková skupina postupne vidličku, prípadne podľa zváženia učiteľky a úrovne dieťaťa v závere  školského roka celý príbor, najstaršia veková skupina detí sa od začiatku školského roka učí 
používať vidličku a následne celý príbor so zreteľom na úroveň detí.

Pitný režim
Deti majú počas celého pobytu v materskej škole zabezpečený pitný režim. Za jeho dodržiavanie zodpovedajú učiteľky príslušnej triedy. V každej triede je stolík, na ktorom je džbán s vodou alebo čajom a čisté poháre. Na požiadanie učiteľka naleje dieťaťu nápoj vždy do označeného pohára. Staršie deti sa môžu obslúžiť samé, mladším deťom učiteľka nápoje priebežne ponúka. Počas pobytu vonku pitný režim zabezpečujú prevádzkové pracovníčky.

Organizácia a realizácia pobytu vonku
Pobyt vonku obsahuje pohybové aktivity detí v rámci školského dvora alebo vychádzky. 
Uskutočňuje sa aj za menej priaznivého počasia, spravidla denne od 10.00 hod. do 11.15 hod. 
podľa poveternostných a klimatických podmienok. Skrátený alebo vynechaný pobyt vonku môže byť len pri mimoriadne nepriaznivých meteorologických podmienkach, ktorými sú víchrica, prudký dážď, teploty pod -10 °C , alebo pri nadmernom znečistení ovzdušia. 
Pri prezliekaní detí na pobyt vonku v mladšej vekovej skupine pomáhajú pedagogickému 
zamestnancovi prevádzkoví zamestnanci .Pedagogickí pracovníci opúšťajú areál materskej školy až vtedy, keď majú zhromaždené všetky prítomné deti, ktoré im boli zverené.
Skôr ako sa pobyt detí uskutoční na školskom dvore, učiteľka skontroluje bezpečnosť areálu, 
podľa potreby odstráni z dosahu nebezpečné predmety, prípadne zabezpečí ich likvidáciu 
nepedagogickou zamestnankyňou. 
Počas pobytu vonku je učiteľka povinná zabezpečiť deťom plnohodnotnú, organizovanú 
činnosť. Neodmysliteľnými činnosťami počas pobytu vonku sú tvorivé aktivity s pieskom, 
pohybové hry s loptou a iné pohybové, športové a hudobno-pohybové hry, ako aj kreslenie 
kriedovým pastelom na betón atď. Učiteľka venuje deťom zvýšenú pozornosť, dodržiava
požiadavky bezpečnosti a ochrany ich zdravia v zmysle všeobecne záväzných právnych 
predpisov a pokynov riaditeľky materskej školy. V letných mesiacoch v prípade vysokých teplôt sa v čase dopoludnia realizuje pobyt vonku do 11.00 hod. V čase letných mesiacov s vysokými teplotami musia mať deti pri pobyte vonku hlavu krytú vhodným doplnkom 
( šiltovkou, klobúkom a pod. ), aby sa predišlo úpalu. Oblečenie majú mať vzdušné, z prírodných materiálov. 
Deti musia mať na dvore v plnej miere zabezpečený pitný režim, nádobu s pitím pripravia 
upratovačky, poháre učiteľky. Pri obsluhe učiteľka dbá na šetrné zaobchádzanie s napúšťacím 
ventilom, aby sa zabránilo jeho poškodeniu, nedovolí s ním manipulovať deťom.
V letnom období, v čase najintenzívnejšieho žiarenia, zvyčajne v čase od 11,00 h. do 
15,00 h. sa pobyt vonku obmedzuje na minimum.
Areál celého školského dvora využívajú učiteľky s deťmi tak, aby využívali rôzne plochy určené na pobyt vonku, a tým predchádzali veľkému množstvu detí na jednej ploche. 
Okrem pobytu pred obedom sa v teplom a priaznivom počasí pobyt vonku uskutočňuje aj po 
olovrante až do odchodu detí domov. Pobyt vonku učiteľky realizujú denne, zbytočne ho 
neskracujú a dodržujú limit minimálne 2 hodiny denne.
Rodič - zákonný zástupca je povinný obliekať svoje dieťa do MŠ vhodne, primerane daným 
činnostiam vonku (hra v pieskovisku, na trávniku a pod.), aby nedochádzalo k prípadným 
nedorozumeniam s učiteľkou, ak dieťa nebude odchádzať z MŠ podľa jeho predstáv (roztrhané silonové pančušky, zelené kolená od trávy, ošúchané lakované topánky). Odporúča sa obliekať deťom pohodlné oblečenie, aby luxusný odev nespôsoboval obmedzovanie detí v pohybe 
V zimnom období (sneh, ľad) je potrebné deťom obliekať overal, šušťáky, prípadne iný 
nepremokavý odev, nakoľko sa na školskom dvore realizujú aj zimné hry.

Počas pobytu vonku, ktorého súčasťou môže byť aj vychádzka, zodpovedá:
a) jeden učiteľ materskej školy a podľa potreby aj ďalší zamestnanec materskej školy za 
najviac 
1. 21 detí triedy pre deti vo veku dva roky až šesť rokov, 
2. 21 detí triedy pre deti vo veku štyri roky až päť rokov alebo 
3. 22 detí triedy pre deti vo veku päť rokov až šesť rokov, 
b) jeden učiteľ materskej školy a ďalší zamestnanec materskej školy za triedu pre deti 
1. vo veku dva roky až tri roky, 
2. vo veku tri roky až štyri roky alebo 
3. so zdravotným znevýhodnením bez ohľadu na ich vek. 
Pri výletoch a vychádzkach do širšieho okolia MŠ deti používajú reflexné vesty. Vyhýbame
sa vychádzkam do neznámeho terénu. 
Na vychádzke sprevádzajú deti vždy 2 osoby. Jedna ide ako prvá, druhá ako posledná, vždy za deťmi. Pri prechádzaní cez komunikáciu sa učiteľka dôsledne riadi zásadami ochrany zdravia a bezpečnosti detí. Dáva znamenie zdvihnutou rukou alebo používa terč na zastavenie premávky, vchádza na vozovku prvá a odchádza z nej posledná. 

Organizácia na schodisku 
Deti vychádzajú po schodoch po pravej strane a schádzajú po ľavej strane schodiska bez držania iného dieťaťa. V prípade potreby sa dieťa pridŕža zábradlia. Učiteľka ide tak, aby mala prehľad o všetkých deťoch.

Organizácia v čase odpočinku
Počas popoludňajšieho oddychu detí dbá učiteľka na primerané oblečenie detí. Deti sa na 
odpočinok prezliekajú do pyžama, oblečenie si odložia na stoličky. Zabezpečuje sa vetranie tak, aby nebolo ohrozené zdravie detí. Od odpočívajúcich detí učiteľka neodchádza a podľa potreby  využíva individuálny prístup k deťom. Ideálnou prípravou na spánok je čítanie rozprávky, počúvanie hudby a pod. Učiteľka deti nenúti spať, len odpočívať. Odpočinok sa realizuje v závislosti od potrieb detí s minimálnym trvaním 30 minút. 
Odpočinok trvá približne od 12: 30 hod. do 14: 30 hod.
Učiteľky vedú deti k poriadku a samostatnosti. Po ukončení odpočinku a po hygiene sa 
oblečú do vrchného oblečenia, uložia si pyžamá, staršie deti sa postupne učia uložiť si aj 
prikrývku. Upratovačka potom spálňu doupratuje.  Za pravidelnú výmenu posteľnej bielizne zodpovedajú upratovačka. Každý druhý týždeň sa mení posteľné prádlo ak je to potrebné každý týždeň pyžamo.

Organizácia ostatných aktivít a ďalších doplnkových činností
Materská škola ( § 28 ods. 17 zák.č. 245/ 2008 Z.z. o výchove a vzdelávaní / školský zákon / a o  zmene a doplnení niektorých zákonov v znení neskorších predpisov môže organizovať pobyty detí v škole v prírode, výlety, exkurzie, saunovanie, športový výcvik a ďalšie aktivity, ale len s informovaným súhlasom zákonného zástupcu dieťaťa a po dohode so zriaďovateľom.
Výlet alebo exkurzia sa môžu organizovať na len základe informovaného súhlasu rodiča -
zákonného zástupcu, najviac na jeden deň s prihliadnutím na bezpečné, hygienické a fyziologické  potreby detí a so zabezpečením teplého obeda pre deti. Pred uskutočnením výletu alebo exkurzie učiteľka poverená riaditeľkou MŠ organizačne zabezpečí prípravu a priebeh týchto aktivít vrátane poučenia zúčastnených osôb a detí o bezpečnosti a ochrane zdravia. Vyhotoví o tom  písomný záznam, ktorý potvrdia všetky dospelé zúčastnené osoby svojim podpisom. Pri väčšom počte detí než je prípustný, zúčastní sa ako dozor aj ďalší zamestnanec MŠ, prípadne rodič - zákonný zástupca.
Na výlety a exkurzie s deťmi MŠ používa zmluvnú alebo verejnú dopravu. Riaditeľka písomne oznámi zriaďovateľovi organizovanie podujatia.
Predplavecká príprava sa môže organizovať pre deti najstaršej prípadne strednej vekovej 
skupiny mimo MŠ a deti sú na miesto realizácie dopravované zmluvnou autobusovou dopravou. Poverená učiteľka zodpovedá za prípravu na činnosť (prezliekanie do plaviek), podľa potreby  odvádza deti na toaletu. Zamestnanci od detí neodchádzajú, ale sledujú prácu s deťmi. 
Športové kurzy sa môžu realizovať iba na základe informovaného súhlasu rodičov -
zákonných zástupcov.
Škola v prírode - organizuje ju poverený vedúci pedagogický zamestnanec v spolupráci s 
riaditeľkou v zmysle Vyhlášky o škole v prírode č. 305/2008.
Fotografovanie detí, prípadné uverejňovanie na nástenkách alebo webe možno uskutočňovať len s informovaným súhlasom rodičov - zákonných zástupcov. Za splnenie tejto 
úlohy zodpovedá triedna učiteľka.
Pri uskutočňovaní akcií organizovanými MŠ (besiedky, divadelné predstavenia, otvorené 
hodiny a iné), si rodičia - zákonní zástupcovia na prvom triednom aktíve dohodnú súhlas príp. 
nesúhlas s fotografovaním, natáčaním, čo potvrdia svojím podpisom. Učiteľka nedopustí, aby 
neznáme osoby fotografovali alebo filmovali deti počas pobytu v MŠ bez súhlasu zákonných 
zástupcov na akékoľvek účely!
Všetky aktivity sa uskutočňujú s informovaným súhlasom zákonného zástupcu. V prípade 
rozvedených zákonných zástupcov je pre materskú školu dostačujúce, ak získa súhlas od toho zákonného zástupcu, ktorému je dieťa súdom zverené do výlučnej osobnej starostlivosti, keďže v uvedených aktivitách nejde o podstatné otázky výchovy dieťaťa, a teda nie je nevyhnutný súhlas druhého zákonného zástupcu.

Organizácia krúžkovej činnosti
V súlade s § 6 ods.3 Vyhlášky Ministerstva školstva, vedy, výskumu a športu Slovenskej 
republiky o materskej škole č. 541/2021 Z. z. sa môže v súlade so školským vzdelávacím 
programom organizovať v popoludňajších hodinách aj krúžková činnosť.
Deti majú možnosť podľa záujmu, zapojiť sa do krúžku anglického jazyka. Krúžková činnosť je realizovaná v zmysle platnej legislatívy v popoludňajších hodinách na základe informovaného  súhlasu rodiča. Krúžok prebieha raz do týždňa vždy v rovnakom, vopred určenom popoludňajšom čase. Za bezpečnosť detí počas krúžkovej činnosti zodpovedá lektor.
Za obsah, kvalitu, evidenciu o účasti detí, o úhrade poplatku za realizovanie krúžkovej činnosti je zodpovedná lektorka, ktorá na začiatku školského roka predloží riaditeľke MŠ na schválenie plán činnosti. V plnej miere zodpovedá za zdravie a bezpečnosť detí. Krúžková činnosť sa organizuje na základe informovaného súhlasu rodiča - zákonného zástupcu.
Lektorka deti osobne preberá i odovzdáva službukonajúcej učiteľke v triede proti podpisu s 
presným počtom a priezviskom dieťaťa. Dodržiava čas výučby a s vhodným časovým predstihom si preberá deti od službukonajúcej učiteľky. Rodič - zákonný zástupca za krúžkovú činnosť uhrádza poplatok výhradne šekovou poukážkou alebo bankovým prevodom, ktorú mu vystaví realizátor krúžkovej činnosti.

Úhrada poplatkov
Výšku mesačného príspevku zákonného zástupcu na čiastočnú úhradu výdavkov materskej školy zriadenej obcou určil zriaďovateľ všeobecne záväzným nariadením Obce Košický Klečenov č. 1/2021.
Mesačný príspevok sa uhrádza vopred do desiateho dňa v kalendárnom mesiaci. 
Príspevok v materskej škole sa neuhrádza za dieťa:
a) pre ktoré je predprimárne vzdelávanie povinné, 
b) ak zákonný zástupca dieťaťa o to písomne požiada a je členom domácnosti, ktorej sa poskytuje pomoc v hmotnej núdzi podľa osobitného predpisu, 
c) ktoré je umiestnené v zariadení na základe rozhodnutia súdu. 
Ďalšie možné podmienky zníženia, zvýšenia alebo odpustenia príspevku určuje tiež zriaďovateľ všeobecne záväzným nariadením:
- ak dieťa malo prerušenú dochádzku do materskej školy na viac ako 30 po sebe nasledujúcich 
kalendárnych dní z dôvodu choroby alebo rodinných dôvodov preukázateľným spôsobom, 
- ak dieťa nedochádzalo do materskej školy v čase školských prázdnin, 
- ak bola prerušená prevádzka materskej školy zapríčinená zriaďovateľom alebo inými 
závažnými dôvodmi; ( v týchto prípadoch uhrádza zákonný zástupca pomernú časť určeného 
príspevku).
Okrem tohto príspevku je rodič povinný uhradiť do 10.dňa v mesiaci poplatok za stravovanie dieťaťa.
V prípade, že rodič neuhradí všetky uvedené poplatky v stanovenom termíne, riaditeľka materskej školy môže po predchádzajúcom upozornení rodiča rozhodnúť  o ukončení dochádzky dieťaťa do predškolského zariadenia.

Prevádzka materskej školy, jej prerušenie alebo obmedzenie
Riaditeľka MŠ určuje čas prevádzky po prerokovaní so zákonnými zástupcami a so schválením, súhlasom zriaďovateľa. 
Počas letných prázdnin je prevádzka MŠ prerušená najmenej na 3 týždne z dôvodov potreby 
dôkladného čistenia MŠ, dezinfekcie prostredia a hračiek, ako aj čerpania dovolenky 
pedagogických zamestnancov a odborných zamestnancov. Prerušenie alebo obmedzenie 
prevádzky materskej školy cez letné prázdniny oznamuje riaditeľka školy najmenej dva mesiace pred začiatkom prerušenia.
Prevádzka materskej školy môže byť dočasne prerušená aj zo závažných dôvodov, ktoré 
ohrozujú zdravie zverených detí alebo môžu spôsobiť závažné škody na majetku. 
O dočasnom prerušení prevádzky MŠ môže rozhodnúť riaditeľka MŠ, zriaďovateľ alebo 
príslušný ústredný orgán štátnej správy (Ministerstvo školstva, vedy, výskumu a športu SR, Úrad verejného zdravotníctva, príslušný regionálny úrad verejného zdravotníctva) s ohľadom na vyhlásenú mimoriadnu situáciu, núdzový stav alebo výnimočný stav.






Poskytovanie pedagogickej praxe žiakom stredných odborných škôl pedagogických a 
študentom vysokých škôl pripravujúcich budúcich učiteľov materských škôl
Materská škola poskytuje pedagogickú prax študentkám stredných odborných škôl a vysokých škôl pripravujúcich budúcich učiteľov materských škôl, ktoré majú záujem o vykonanie pedagogickej praxe počas školského roka a nahlásia sa u riaditeľky materskej školy.
Riaditeľka materskej školy :
- poučí študentky o BOZP na pracovisku, o čom vyhotoví písomný záznam s podpismi 
poučených,
- oboznámi študentky so Školským poriadkom materskej školy a školskou dokumentáciou,
- zaradí študentky do triedy a určí im cvičnú učiteľku praxe.
























Článok IV
Podmienky na zaistenie bezpečnosti a ochrany zdravia detí a ich ochrany predsociálno-patologickými javmi, diskrimináciou alebo násilím

Bezpečnosť a ochrana zdravia detí

Podľa § 24 ods. 6 zákona č. 355/2007 Z. z. o ochrane, podpore a rozvoji verejného zdravia a o 
zmene a doplnení niektorých zákonov môže byť v MŠ umiestnené len dieťa, ktoré: je spôsobilé na pobyt v kolektíve, neprejavuje príznaky prenosného ochorenia, nemá nariadené karanténne opatrenie.
Za vytvorenie bezpečných a hygienických podmienok na predprimárne vzdelávanie zodpovedá  riaditeľ. 
Za bezpečnosť a ochranu zdravia dieťaťa podľa zodpovedajú pedagogickí zamestnanci MŠ od 
prevzatia dieťaťa až po jeho odovzdanie zákonnému zástupcovi alebo ním splnomoc. osobe. 
Za bezpečnosť detí počas krúžkovej činnosti zodpovedá lektorka. 
Pri činnostiach, ktoré si vyžadujú zvýšený dozor, riaditeľ zabezpečí ďalšieho zamestnanca 
materskej školy, ktorý spolu s učiteľom materskej školy zodpovedá za bezpečnosť detí.
Pri činnostiach podľa § 28 ods. 16 zákona č. 541/2021 Z.z., ktoré organizuje a vykonáva 
materská škola, sa zabezpečuje na:
a)pobyt detí v škole v prírode jeden učiteľ materskej školy na najviac desať detí,
b)výlet alebo exkurziu dvaja pedagogickí zamestnanci a jedna poverená plnoletá osoba na počet detí podľa § 28 ods. 9 zákona,
c)saunovanie jeden učiteľ materskej školy na najviac desať detí,
d)športový výcvik jeden učiteľ materskej školy na najviac osem detí,
e)ďalšie aktivity v súlade so školským vzdelávacím programom jeden pedagogický zamestnanec a jedna poverená plnoletá osoba na najviac desať detí.
Za dodržiavanie hygienických predpisov v priestoroch materskej školy a ochranu zdravia detí 
zodpovedajú aj prevádzkoví zamestnanci a to v rozsahu im určenej pracovnej náplne:
- zabezpečiť požadovanú hygienu a poriadok na škole podľa stanovených kritérií,
- dodržiavať zásady a pokyny pracovníkov hygienického dozoru,
- zamykať priestory, kde sú uložené čistiace prostriedky, taktiež odkladať ich z dosahu detí,
- odomykať a zamykať vstupné dvere do budovy podľa režimu dňa,
- starať sa o školský areál,
- starať sa o čistotu a schopnosť prístupových chodníkov,
Postup zamestnancov pri evidencii úrazov detí

Ak dieťa utrpí úraz, ktorý nie je potrebné ošetriť lekárom, ošetrí ho učiteľka obvyklým spôsobom. 
Úraz a spôsob ošetrenia zaeviduje a záznam dá rodičovi - zákonnému zástupcovi na podpis. Ak dieťa chýba menej ako štyri dni (teda 0 až 3 dni), tento úraz sa považuje za neregistrovaný 
školský úraz. Ak dieťa z dôvodu školského úrazu chýba v škole na základe stanoviska 
ošetrujúceho lekára viac ako 3 dni (teda 4 dni a viac), považujeme tento úraz za registrovaný 
školský úraz. Materská škola vedie knihu evidencie registrovaných a neregistrovaných školských úrazov.
Evidencia obsahuje:
a) meno a priezvisko dieťaťa, ktoré utrpelo úraz,
 b) deň, hodinu, charakter úrazu, miesto, kde došlo k úrazu, stručný popis, ako k úrazu došlo,
c) svedkov úrazu, meno a priezvisko pedagogického zamestnanca, ktorý vykonal dozor v čase 
vzniku úrazu, dátum zapísania úrazu do evidencie, 
 d) počet vymeškaných dní z dôvodu úrazu,
 e) zdravotnú poisťovňu postihnutého dieťaťa,
f) zariadenie, v ktorom bolo vykonané ošetrenie úrazu.
Údaje z evidencie sa využívajú pri spisovaní záznamu o registrovanom školskom úraze a v 
prípade, ak sa následky úrazu prejavia neskôr.
Učiteľka je povinná zapísať úraz, ku ktorému došlo počas výchovno-vzdelávacej činnosti a pri činnostiach organizovaných školou do evidencie školských úrazov. V prípade úrazu, ktorý 
ohrozuje život dieťaťa, učiteľka požiada o privolanie rýchlej zdravotnej pomoci a zákonných 
zástupcov ktorúkoľvek zamestnankyňu a súčasne dáva dieťaťu prvú pomoc. Ak je potrebné 
ošetrenie v nemocnici, službukonajúca učiteľka sprevádza dieťa až do príchodu zákonného 
zástupcu. Úraz zaznamená v zošite úrazov a lekársku správu odovzdá zákonnému zástupcovi 
dieťaťa. V oblasti registrovaných a neregistrovaných školských úrazov materská škola postupuje podľa metodického usmernenia č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí, ktorou sa upresňuje postup zamestnancov MŠ pri vyšetrení, evidencii a registrácii školského úrazu a nebezpečnej udalosti.


Poverený zamestnanec materskej školy je povinný do 7 kalendárnych dní od vzniku každého 
školského úrazu zaevidovať ho prostredníctvom webovej aplikácie Úr (MŠVVŠ SR) 1-01 
sledujúcej štatistiku úrazovosti na školách. Záznam o registrovanom školskom úraze dostanú: 
zákonný zástupca dieťaťa, škola, technik BOZP, poisťovňa, v ktorej má škola vybavené úrazové poistenie detí. Vo veci finančného odškodnenia školského úrazu od poisťovne ďalej koná riaditeľka školy v spolupráci so zákonným zástupcom dieťaťa.

Postup materskej školy pri výskyte pedikulózy

Rodič - zákonný zástupca, ktorý zistí zavšivavenie dieťaťa, ohlási túto skutočnosť učiteľke, 
učiteľka následne riaditeľke MŠ. Hromadný výskyt hlási riaditeľka na odbor epidemiológie 
RÚVZ.
Všeobecným predpokladom boja proti zavšivaveniu je osobná čistota a častá výmena 
osobnej a posteľnej bielizne. V prípade výskytu je nutné včasné začatie dezinsekčnej akcie 
(zneškodnenie lezúcich vší a hníd účinným dezinsekčným prostriedkom), ktorú je nutné vykonať v celom kolektíve, t.j. aj u zdravých členov triedy, rodiny. Súčasne je nutné zahubiť i vši, ktoré sa môžu vyskytovať na pokrývkach hlavy, hrebeňoch, kefách, bielizni a ďalších predmetoch, s ktorými prišla hlava zavšivavenej osoby do styku.

Opatrenia, ktoré je nutné vykonať:
· U všetkých detí a učiteľov v triede je nutné umyť vlasy šampónom proti všiam 
dostupným na trhu, presne podľa návodu výrobcu alebo dezinsekčným sprayom.
· Osobnú a posteľnú bielizeň je nutné vyvariť, resp. vyprať pri vysokých teplotách, 
dôkladne vysušiť a vyžehliť.
· Čiapky, šatky, šály a iný odev, ktorý nie je možné vyvariť, je nutné vyprať minimálne v 2 cykloch pri odporúčaných teplotách, dôkladne vysušiť, vystaviť účinkom slnečného žiarenia, príp. postriekať prípravkom na lezúci hmyz.
· Matrace, žinenky používané v MŠ postriekať prípravkom na lezúci hmyz, dôkladne 
vyvetrať, vystaviť účinkom slnečného žiarenia a min. 3 až 4 hodiny nepoužívať.
· Predmety prichádzajúce do priameho styku s vlasmi (hrebene, kefy) je potrebné ošetriť prípravkom na lezúc i hmyz, prípadne namočiť do roztoku s obsahom chlóru.
· Zásadné je zabezpečenie vysokej úrovne osobnej hygieny. Každé dieťa musí používať
vlastné predmety osobnej hygieny (uterák, hrebeň) a zabrániť ich vzájomnému 
požičiavaniu. To isté platí aj v prípade čiapok, šatiek, prípadne iných pokrývok hlavy.
Manipulácia s liekmi za účelom ochrany zdravia a bezpečnosti

V záujme zabezpečenia ochrany zdravia detí počas pobytu v materskej škole je nutné dodržiavať zdravotné a bezpečnostné opatrenia.
Rodič je povinný pravdivo oboznámiť pedagogického zamestnanca o zdravotnom stave dieťaťa ihneď pri nástupe do materskej školy. Ak má dieťa dlhodobé zdravotné problémy nahlási ich rodič triednej pani učiteľke, aby ich mohla zapísať do evidenčného lístka dieťaťa.

Zdravotné a bezpečnostné opatrenia:
· do materskej školy prichádza dieťa zdravé bez užívania antibiotík,
· rodič je povinný oboznámiť pedagogických zamestnancov pravdivo o zdravotnom stave dieťaťa,
· na zmeny v zdravotnom stave svojho dieťaťa z predchádzajúceho dňa alebo noci upozorní rodič pri odovzdaní dieťaťa príslušného pedagogického zamestnanca,
· ak dieťa trpí zdravotnou poruchou oboznámi rodič s postupom zabezpečenia zdravotnej pomoci,
· ak je nevyhnutné podávať dieťaťu lieky počas pobytu v materskej škole, je to možné len na základe písomného potvrdenia príslušného lekára, ktorý presne určí aký liek, v 
akom čase a v akých dávkach bude dieťaťu podaný,
· tento liek aj s príslušným potvrdením rodič osobne odovzdá pedagogickému 
zamestnancovi,
· deťom je zakázané nechávať v šatni v skrinkách lieky, spreje, guličky, cukríky, 
žuvačky, prstienky, retiazky alebo iné nevhodné predmety,
· rodič uvádza aktuálny telefonický kontakt a poisťovňu dieťaťa, zmeny ihneď oznámi 
triednej učiteľke,
· zmene zdravotného stavu dieťaťa počas pobytu v materskej škole, podľa závažnosti 
tohto stavu, bude rodič informovaný ihneď alebo pri odovzdávaní dieťaťa po príchode 
rodiča do materskej školy,
· zmenu zdravotného stavu dieťaťa pedagogický zamestnanec uvedie písomne do ranného filtra alebo na príslušný dokument,
· všetci zamestnanci materskej školy sú povinní zaistiť zdravý a bezpečný pobyt dieťaťa 
v materskej škole v zmysle tohto školského poriadku.


Manipulácia s liekmi za účelom ochrany zdravia a bezpečnosti zamestnancov materskej školy:
V záujme zaistenia ochrany zdravia a bezpečnosti zamestnancov a detí počas pobytu v materskej škole je nutné dodržiavať zdravotné a bezpečnostné opatrenia. Každý zamestnanec je povinný konať tak, aby prevádzka materskej školy bola bezpečná pre deti aj pre zamestnancov. 

V priestoroch dostupných deťom je zakázané nechávať lieky a akékoľvek predmety, 
ktoré by ohrozili bezpečnosť a zdravie. Rovnako je zakázané nechávať elektrické zásuvky bez ochranných krytov. Elektrické spotrebiče, vypínače, zásuvky a elektrická inštalácia musia byť zabezpečené proti možnosti použitia deťmi. Lieky a nebezpečné látky /čistiace, dezinfekčné prostriedky, rebríky/ musia byť uskladnené v priestoroch, ktoré sú na to určené a uzamykateľné. Osobné lieky má zamestnanec uložené vo svojej osobnej taške, ktorú je povinný odkladať na uzamykateľné miesto, ktoré je na to určené. 
Lekárnička v MŠ sa nachádza v triede, na  vrchnej polici.

Ochrana pred sociálnopatologickými javmi

V zmysle Dohovoru o právach dieťaťa sú učitelia povinní zabezpečovať aktívnu ochranu detí 
pred sociálnopatologickými javmi, monitorovať zmeny v správaní detí a v prípade dôvodného 
podozrenia z fyzického alebo psychického týrania či ohrozovania mravného vývinu dieťaťa 
bezodkladne riešiť problém v spolupráci s vedením školy, prípadne s centrom pedagogicko -
psychologického poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru.







Opatrenia proti šíreniu legálnych a nelegálnych drog 

Primeranou formou informovať deti o existencii legálnych a nelegálnych drog a ich mimoriadne negatívnych účinkoch na zdravie človeka. Viesť deti k zdravému životnému spôsobu, rozlišovaniu zdravých a nezdravých návykov pre život a zdravie. V prevencii využívať vhodnú a dostupnú literatúru a preventívne výukové programy zakomponovať do plánov práce každej triedy. Poskytovať deťom dostatok podnetov a možností realizácie prostredníctvom rôznych aktivít, a tým ich viesť k plnohodnotnému životu, kde by legálne či nelegálne drogy nemali svoje miesto. Zabezpečiť v celom areáli MŠ prísny zákaz fajčenia. Dbať na to, aby sa do budovy MŠ nedostali žiadne nepovolané osoby, a tým zamedziť možnosti zlých vonkajších vplyvov na deti. Zúčastňovať sa školení s touto tematikou, prípadne študovať literatúru a ostatné materiály s tematikou drog a ich šírenia ( učiteľky). V prípade podozrenia na šírenie drog v prostredí MŠ bezodkladne informovať kompetentných, ktorí vykonajú okamžité opatrenia.





















Článok V
Podmienky zaobchádzania s majetkom materskej školy

Pri každom svojvoľnom poškodení alebo zničení majetku materskej školy je škola oprávnená 
požadovať úhradu od zákonného zástupcu dieťaťa, ktoré poškodenie spôsobilo. Uvedené sa 
vzťahuje aj na splnomocnenú osobu, ktorá prichádza do materskej školy pre dieťa.
Pokiaľ škoda vznikla nedostatočným dozorom učiteľky nad dieťaťom, náhrada škody sa od 
zákonných zástupcov dieťaťa nebude požadovať.
Vetranie miestností sa uskutočňuje len v prítomnosti zamestnanca materskej školy.
Pri odchode z triedy je učiteľka povinná prekontrolovať uzatvorenie okien, dverí. Popoludní, po skončení prevádzky v triede je učiteľka povinná odložiť didaktickú techniku na uzamykateľné miesto a skontrolovať uzatvorenie okien.
Jednotliví zamestnanci zodpovedajú za inventár v rozsahu uvedenom v dohode o hmotnej 
zodpovednosti, ktorá je so zamestnancom uzatvorená písomne. Ďalšie práva a povinnosti 
súvisiace s ochranou majetku si zamestnanci plnia v zmysle opisu pracovných činností.

Ochrana spoločného a osobného majetku

Vchody do materskej školy sú zaistené zámkami. Kľúče od materskej školy má riaditeľka školy, učiteľka a prevádzkoví zamestnanec, ktorí v záujme ochrany majetku sú povinní triedy vždy uzatvárať. 
Didaktickú techniku je pedagogický zamestnanec povinný uschovať na obdobie prázdnin a na 
obdobie viacerých po sebe nasledujúcich voľných dní, na uzamykateľné, na tento účel určené 
miesto.
V budove MŠ je bez sprievodu zamestnanca MŠ zakázaný akýkoľvek neodôvodnený pobyt cudzej osoby!
Popoludní, po skončení prevádzky v triede, je učiteľka povinná skontrolovať uzatvorenie okien!
Po prevzatí dieťaťa z materskej školy, sa rodič nezdržiava na školskom dvore, odchádza
domov!
V celom areáli materskej školy je zakázané fajčiť, požívať alkoholické nápoje a vodiť psov!
Jednotliví zamestnanci zodpovedajú za zverený materiál a priestory v rámci dohody o hmotnej zodpovednosti vyplývajúcej z §177 až 181 Zákonníka práce.
Ďalšie práva a povinnosti súvisiace s ochranou majetku si zamestnanci plnia v zmysle pracovnej náplne. Osobné veci si zamestnanci odkladajú podľa dohody na určené uzamykateľné miesto.
Po ukončení prevádzky MŠ všetky priestory skontroluje a uzamkne školníčka.
Usmernenia na zabezpečenie ochrany osobného a spoločného majetku sú rozpracované 
v pokynoch, s ktorými sú zamestnanci preukázateľne oboznámení.





























Článok VI
Záverečné ustanovenia

Školský poriadok je platný a účinný dňom jeho vydania riaditeľkou školy a je zverejnený na 
verejne prístupnom mieste v škole a na webovej stránke obce. Je záväzný pre všetkých 
zamestnancov materskej školy, pre deti prijaté na predprimárne vzdelávanie, adaptačný alebo 
diagnostický pobyt dieťaťa a ich zákonných zástupcov. Uvedený okruh osôb je povinný sa ním riadiť. V prípade porušenia pravidiel školského poriadku bude podľa miery závažnosti vyvodená zodpovednosť s možnosťou prijatia sankcií, na ktorých udelenie bude dotknutá osoba vopred upozornená.
Vydaním tohto školského poriadku sa ruší prechádzajúci školský poriadok platný odo dňa 1.9. 
2021.
So školským poriadkom sú preukázateľným spôsobom (vlastnoručným podpisom na podpisovom hárku, ktorý tvorí prílohu č. 1 školského poriadku) oboznámení všetci zamestnanci materskej školy. Podpisový hárok je súčasťou každej zmeny školského poriadku vykonanej formou dodatku.
So znením školského poriadku sú vhodným spôsobom oboznámené aj deti navštevujúce materskú školu. O vydaní a obsahu školského poriadku riaditeľka materskej školy informuje zákonných zástupcov detí na schôdzi rodičovského združenia.
Tento školský poriadok možno meniť len prostredníctvom príslušných dodatkov, ktoré sú 
číslované v chronologickom poradí podľa vydania a pred ich vydaním sú prerokované v rade 
školy a pedagogickej rade. 

Neoddeliteľnou súčasťou školského poriadku sú tieto prílohy:

Príloha č. 1: Podpisový hárok – oboznámenie sa zamestnancov MŠ so školským poriadkom






Zoznam všeobecne záväzných právnych predpisov, iných predpisov a ďalších zdrojov, ktoré boli použité pri vypracovaní školského poriadku:
Vypracovanie školského poriadku v materskej škole. Materiál MŠVVaŠ SR, ktorý je schválený pod číslom 2022/10887:7-A2110 . Úprava materiálu podľa právneho stavu platného od 01. 01. 2022 . https://www.minedu.sk/data/att/22409.pdf 
Manuál Predprimárne vzdelávanie detí Spracované podľa právneho stavu účinného od 01. 01. 
2022 Schválené pod číslom: 2022/10887:2-A2110 Dostupné z: https: https://www.minedu.sk/data/att/22392.pdf
Najčastejšie otázky súvisiace s povinným predprimárnym vzdelávaním. Materiál MŠVVaŠ SR, 7. január 2021. (online) (cit. 12. 05. 2021) Dostupné z: https://www.minedu.sk/data/files/10094_najcastejsie-otazky_povinne-predprimarnevzdelavanie_fin.pdf
Usmernenie k prijímaniu detí na predprimárne vzdelávanie do materskej školy na školský rok 2022/2023 Dostupné z: https://www.minedu.sk/data/att/22422.pdf
Webináre - Povinné predprimárne vzdelávanie v praxi materských škôl 11. 10. 2021 Dostupné na https://www.minedu.sk/data/att/19513.zip
Všeobecne záväzné nariadenie Obce Košický Klečenov č.1/2021 o výške príspevku za pobyt dieťaťa v materskej škole, výške príspevku na čiastočnú úhradu nákladov na činnosť školskej jedálne
Vyhláška o materskej škole č. 541/2021 Dostupné: https://www.slov-lex.sk/pravnepredpisy/SK/ZZ/2021/541
Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
Zákon č. 138/2019 Z. z. o pedagogických zamestnancoch a odborných zamestnancoch a o zmene 
a doplnení niektorých zákonov v znení neskorších predpisov
Zákon č. 71/1967 Zb. o správnom konaní (správny poriadok) 
Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov
Dohovor o právach dieťaťa (oznámenie FMZV č. 104/1991 Zb.) Dostupné z: https://www.employment.gov.sk/files/slovensky/ministerstvo/narodne-koordinacnestredisko/dohovor-pravach-dietata.pdf


Dohovor OSN o právach osôb so zdravotným postihnutím. Dostupné z: https://www.employment.gov.sk/files/slovensky/uvod/legislativa/socialna-pomocpodpora/dohovor-osn-pravach-osob-so-zdravotnym-postihnutim-opcny-protokol-sk-aj.pdf
Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov
Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov
Metodické usmernenie č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí. (online) (cit. 12. 05. 2021) Dostupné 
z: https://www.minedu.sk/metodicke-usmernenie-c-42009-r-z-11-februara-2009-k-zavedeniujednotneho-postupu-skol-skolskych-zariadeni-a-vysokych-skol-pri-vzniku-registrovaneho skolskeho-urazu-a-pri-evidencii-nebezpecnych-udalosti
















Tento školský poriadok platí pre deti, pedagogických a ostatných zamestnancov materskej školy, ako aj pre zákonných zástupcov detí od 01. 09. 2022.




















V Košickom Klečenove, 31.08. 2022 


 
Ing. Martina Uličná
Riaditeľka MŠ Košický Klečenov
Podpisový hárok – zamestnanci školy: Svojím podpisom potvrdzujem, že som sa oboznámil/a 
so školským poriadkom vydaným dňa 31.08. 2022, ktorý vstúpil do platnosti 01. 09. 2022 a 
zaväzujem sa k jeho dodržiavaniu.

